als_Latn dik_Latn azb_Arab
Takimin e radhës elektoral, kryesocialisti Rama e pati me qytetarët e Patosit. Kryeministri deklaroi se në 25 qershor, shqiptarët duhet të jenë të bashkuar dhe jo të shpërndarë nën hijet e flamujve të partive, të cilat sipas tij e kanë shpërdoruar votën për pushtet.
“Këto 44 muaj kanë dhënë provën e mjaftueshme se vetëm PS mund të bëjë shtet, vetëm PS mund ta rrisë ekonominë, punësimin, vetëm PS mund t’i japë Shqipërisë dinjitetin që të gjithë duam. Jemi të bindur se në 25 qershor Shqipëria është mes një zgjedhjeje të qartë, ose të shkojmë në zgjedhje të ndarë si tifozë më lloj lloj partish, ose të zgjedhim të bashkuar për Shqipërinë që duam. Ose të shkojmë të ndarë në bindje, dhe të mbetemi nën hijen e flamujve të partive që votat i marrin për të shërbyer dhe rrëmbejnë zyrat e shtetit, ose të shkojmë të bashkuar nën flamurin kombëtar. Ose të ndërtojmë me reforma shtetin që u shërben të gjithëve, ose humbasim të tjera vite duke përjetuar një tjetër kthim prapa”, tha Rama.
Kreu i qeverisë foli edhe për reformën në drejtësi, duke u kujtuar gjyqtarëve dhe prokurorëve të korruptuar se do të përgjigjen një për një për të gjitha padrejtësitë ndaj shqiptarëve.
“Kemi hapur pak nga pak portën e mbyllur për çerek shekulli të drejtësisë, dhe në katër vitet e ardhshme do ta hapim deri në fund, duke çuar gjykatësit dhe prokurorët e korruptuar që u kanë nxirë jetën qytetarëve, aty ku e kanë vendin. Reforma në drejtësi dhe pastrimi i pallatit të drejtësisë, do t’i japë një impuls të madh ekonomisë, do nxisë investimet dhe më shumë vende të reja pune”, ishin fjalët e kryetarit të Partisë Socialiste.
Përmes sistemit të pastër të drejtësisë, tha Rama, i hapet rruga rritjes ekonomike në masën 5 përqind, dhe që do të reflektohet te çdo familje. /k.k/noa.al/
als_Latn als_Latn als_Latn als_Latn als_Latn